แบงก์ตุนเงินสดปีใหม่ คาดสะพัด3.2แสนล้าน
ธปท.เผยปีใหม่เงินสะพัด 3.23 แสนล้าน ตุนธนบัตรให้ใช้จ่ายช่วงหยุดยาว
29 ต.ค. 2565

ธปท.เผยปีใหม่เงินสะพัด 3.23 แสนล้าน ตุนธนบัตรให้ใช้จ่ายช่วงหยุดยาว
นายศรัณย์ ธำรงรัตน์ ผู้อำนวยการ ฝ่ายกลยุทธ์และวางแผน ธนาคารแห่งประเทศไทย (ธปท.) เปิดเผยว่า ธปท.คาดว่าช่วงวันหยุดยาวในเทศกาลส่งท้ายปีเก่าและต้อนรับปีใหม่ในปลายเดือน ธ.ค.นี้ จะมีธนบัตรออกใช้หมุนเวียนมูลค่าประมาณ 1.49 ล้านล้านบาท เพิ่มขึ้นจากช่วงเดียวกันปีก่อน 4.9% โดยธนาคารพาณิชย์จะมีการเบิกจ่ายธนบัตรช่วงดังกล่าวประมาณ 3.23 แสนล้านบาท เพิ่มขึ้นจากช่วงเดียวกันปีก่อน 3.7%
“ธปท. สำรองธนบัตรในระดับที่ใกล้เคียงกับปีก่อน เชื่อว่าสามารถรองรับความต้องการเบิกจ่ายธนบัตรในช่วงเทศกาลปีใหม่ได้อย่างเพียงพอ โดยเดือน พ.ย. 2557 มีธนบัตรสำรองไว้แล้วประมาณ 5.6 แสนล้านบาท” นายศรัณย์ กล่าว
รายงานข่าวจากธนาคารกรุงเทพเปิดเผยว่า ธนาคารสำรองเงินสดใว้บริการลูกค้าช่วงหยุดเทศกาลปีใหม่เพิ่มเติมจากภาวะปกติ รวมทั้งสิ้น 6 หมื่นล้านบาท ผ่านช่องทางเอทีเอ็มเกือบ 9,000 จุดทั่วประเทศ และสาขาไมโคร ที่เปิดในห้างสรรพสินค้าและจุดชุมชนอีกกว่า 300 แห่งตามปกติอีกด้วย นอกจากนี้ จะเพิ่มความถี่ในการเติมเงินสดยังตู้เอทีเอ็มตามจุดท่องเที่ยวทั่วประเทศเป็นกรณีพิเศษอีกด้วย 
ด้านธนาคารกสิกรไทยเตรียมสำรองเงินสดสำหรับให้บริการในสาขาและเครื่องเอทีเอ็ม เพื่อรองรับวันหยุดยาวในเทศกาลปีใหม่ รวมทั้งสิ้น 46,500 ล้านบาท เท่ากับปี 2557 โดยลูกค้าธนาคารกสิกรไทยที่ถอนเงินผ่านเครื่องเอทีเอ็ม หรือฝากเงินในเครื่อง CDM ของธนาคารกสิกรไทยข้ามเขตจะได้รับยกเว้นค่าธรรมเนียม ตั้งแต่วันที่ 31 ธ.ค. 2557-4 ม.ค. 2558
ธนาคารไทยพาณิชย์สำรองธนบัตรช่วงเทศกาลปีใหม่ จำนวน 53,500 ล้านบาท สูงกว่าปีก่อนเล็กน้อย ประมาณ 2.9% โดยเป็นการสำรองผ่านเครื่องเอทีเอ็ม 40,750 ล้านบาท เพิ่มขึ้น 3.2% และสำรองผ่านสาขา 12,750 ล้านบาท เพิ่มขึ้น 2.0%
ขณะที่ธนาคารซีไอเอ็มบี ไทย แจ้งว่า ปีนี้ธนาคารสำรองเงินสดผ่านเครื่องเอทีเอ็มทั่วประเทศ ประมาณ 1,700 ล้านบาท ขณะที่เงินสดสำรองผ่านสาขาประมาณ 800 ล้านบาท รวม 2,500 ล้านบาท เพิ่มขึ้นจากปีที่แล้วที่สำรอง 2,400 ล้านบาท